Hižo srjedź julija chcedźa nowy móst nad Klóšterskej wodu přepodać
Pančicy-Kukow (SN/MWj). Po wšěm zdaću poł měsaca prjedy hač planowane chcedźa w Pančicach-Kukowje nowy móst nad Klóšterskej wodu přepodać. Na wčerawšim posedźenju tamnišeje gmejnskeje rady mjenowaše wjesnjanosta Markus Kreuz (CDU) jako termin swjatočneho akta pjatk, 13. julija, w 17 hodź. Při planowanju wobšěrneho twarskeho projekta běchu dotal z toho wuchadźeli, zo budźe to kónc julija.
Hač k terminej přepodaća ma mały móst nad Klóšterskej wodu spotorhany być. Tohodla budu pěšcy nowy móst hižo do toho wužiwać móc, a to po chódniku, kotryž powjedźe při Hawšec kowarni zdźěla po nimale hotowym twarnišću. Posledni wotrězk statneje dróhi S 100 wot twarnišća do směra na Budyšin chcedźa hakle po klóšterskim swjedźenju ponowić. Tam ma so stara asfaltowa woršta wotškrabać a nowa poćahnyć.
pol_Latn szl_Latn szl_Latn